МЕСЕЧНО ИСТРАЖИВАЊЕ ИНДУСТРИЈЕ

ПРАВНИ ОСНОВ

Истраживање се спроводи на основу Закона о званичној статистици („Службени гласник РС“, бр. 104/2009) и Програма званичне статистике у периоду од 2016. до 2020. године („Службени гласник РС“, бр. 55/2015)

МЕТОДОЛОШКЕ ОСНОВЕ

Циљ статистичког истраживања

Израчунавање индекса физичког обима индустријске производње и индекса залиха готових производа у индустрији.

Садржај статистичког истраживања

Подаци о индустријској производњиприкупљају се путем два упитника:

упитник ИНД-1, којим се прикупљају подаци о укупно произведеним количинама, о услужно произведеним количинама, о количини залиха на крају извештајног месеца и о реализованим количинама индустријских производа од почетка текуће године.

упитник за мале привредне субјекте ИНД-1 на бази узорка, којим се месечно прикупљају подаци о приходу оствареном од продаје сопствених производа и услуга произвођача из сектора Прерађивачка индустрија.

Извештајне јединице и статистичке јединице *(обухват)*

Извештајне јединице су привредна друштва. Јединице посматрања су предузећа из сектора B (Рударство), C (Прерађивачка индустрија) и D (Снабдевање електричном енергијом, гасом, паром и климатизација) Класификације делатности КД (2010), као и јединице врсте делатности неиндустријских предузећа које обављају индустријску делатност.

Упитником ИНД-1 обухватају се јединице посматрања које чине најмање 80% вредности промета за сваку област индустријске производње. Јединице посматрања које нису обухваћене упитником ИНД-1 и имају мање од 50 запослених прате се методом узорка који се спроводи помоћу упитника ИНД-1 на бази узорка. Критеријуми за стратификацију јесувеличина прихода оствареног продајом производа и услуга и област делатности.

Метод, време и извори за прикупљање података

Примењује се извештајни метод. Подаци сеприкупљају у месечној периодици. Извештајне јединице достављају попуњене упитнике ИНД-1 до 8. у месецу, а упитнике ИНД-1 на бази узорка до 18. у месецу статистици за претходни месец. Користe се месечни упитници ИНД-1 и ИНД-1 на бази узорка (упитници су доступни на веб сајту Републичког завода за статистику <http://www.stat.gov.rs/istrazivanja/methodology-and-documents/?a=06&s=0602>).

Извори података јесу књиговодствена, магацинска и друга евиденција и документација којом располаже извештајна јединица.

Обавеза заштите индивидуалних података

Обавеза заштите индивидуалних података темељи се на члану 3 Одредбе за заштиту давалаца података, члановима 44, 45, 46, 47, 48 и 49 Одредбе о поверљивости Закона о званичној статистици („Службени гласник РС“, бр. 104/2009).

Списак и дефиниције основних обележја – индикатора

**Производ –** настаје као последица неке индустријске активности, а дефинисан је Номенклатуром индустријских производа. Термин производ користи секао општи, како за производе који имају физичку димензију, тако и за индустријске услуге. Под готовим производом сматра се сваки производ који је достигао одговарајући степен прераде, тако да је у Номенклатури наведен под посебном шифром и називом. Производ је готов када његову исправност провери фабричка или друга контрола квалитета производа. Неисправни производи не сматрају се готовим производима.

**Остварена производња** – исказује се за извештајни месец и за период који обухвата све месеце од почетка године до краја извештајног месеца на територији Републике Србије. Остварена производња за извештајни месец јесте количина производа која је завршена у месецу за који се подноси извештај, иако за неке привредне субјекте месец довршења неког производа не представља и месец у коме је производ у целини израђен.

**Залихе производа на крају извештајног месеца** – приказују се по номенклатури индустријских производа за све производе без обзира на то да ли су ти производи произведени у извештајном месецу или у протеклом периоду текуће или претходне године.

**Продаја производа** – исказују се количине производа које се испоручују ван привредног друштва за које се подноси извештај и за које је испостављена фактура. Исказују се кумулативно – као збир продаја од почетка године до краја извештајног месеца.

**Приход од продаје сопствених производа и услуга** – конто 61 Правилника о контном оквиру.

**Индекс индустријске производње** – показује колико је у текућем периоду, у процентима, више или мање, произведено индустријских производа/услуга на одређеној територији. Стога, индекс индустријске производње показује тенденцију промена у развоју индустрије и динамику њене производње у краћим временским интервалима. Израчунавање индекса индустријске производње врши се по Леспејровој формули у две фазе. У првој фази, на основу података о количинама, прикупљених Месечним извештајем, и на основу пондера по производима/услугама израчунавају се индекси за групе, гране и области. Пондер за производ јесте додата вредност по јединици мере за производ. У другој фази се на основу индекса за области и пондера по областима израчунава индекс за индустрију укупно, секторе и главне индустријске групације према економској намени. Пондер за област је учешће додате вредности области у додатој вредности индустрије укупно. Једном годишње коригују се пондери и за области и за производе. Генерална измена пондераврши се сваких 5 година, али у случају специфичних тешкоћа у економији и у друштву тај период може бити и дужи. Последња генерална ревизија пондера урађена је на основу података 2015. године.

Подаци о економској активности скупа привредних субјеката који нису обухваћени месечним истраживањем ИНД-1 служе да се оцени месечни индекс кретања производње тог скупа и коригује месечни индекс индустријске производње прерађивачке индустрије и индустрије укупно.

Индекс индустријске производње за индустрију укупно и за прерађивачку индустрију десезонира се методом X13-ARIMA.

**Индекс залиха готових производа** у индустрији показује тенденцију промена стања залиха у краћим временским интервалима.

Ниво репрезентативности података *(територијални и КД)*

Подаци су репрезентативни за:

Индустрију укупно; секторе B (Рударство), C (Прерађивачка индустрија) и D (Снабдевање електричном енергијом, гасом, паром и климатизација); области делатности 05-35 Класификације делатности КД (2010) и главне индустријске групације према економској намени: Енергија, Интермедијални производи (осим енергије), Капитални производи, Трајни производи за широку потрошњу и Нетрајни производи за широку потрошњу.

територију Републике Србије и АП Војводину. Републички завод за статистику од 1999. године не располаже подацима за АП Косово и Метохија, тако да они нису садржани у обухвату података за Републику Србију (укупно).

Усаглашеност са међународним препорукама, стандардима и праксом

Методологија обрачуна индекса индустријске производње генерално је у сагласности са препорукама Евростата јер се врши по Леспејровој формули, а пондерациони систем је вишефазни.

Потпуна сагласност ће се постићи када се уведу три фазе пондерације (пондери за производе, гране и области).

Резултати истраживања ИНД-1 су у сагласности са резултатима Евростата јер се у статистичком систему Републике Србије користи Класификација делатности КД (2010), која је припремљена у складу са европском класификацијом делатности *NACE-rev2*.

ОПИС ОРГАНИЗАЦИЈЕ ИСТРАЖИВАЊА

Органи за спровођење истраживања *(одговорни произвођач званичне статистике)*

Републички завод за статистику: Одсек за статистику индустрије у Београду, Одељење за статистичке послове у Сектору за статистику АП Војводине и подручна одељења у Зрењанину, Новом Саду, Сремској Митровици, Панчеву, Суботици, Шапцу, Зајечару, Лесковцу, Краљеву, Новом Пазару, Нишу, Ваљеву, Смедереву, Ужицу и Крагујевцу.

Градска управа града Београда, Секретаријат за управу, Сектор статистике.

Обавезност давања података

Обавеза давања података темељи се на члану 26, а казнене одредбе за одбијање давања података или давање непотпуних и нетачних података на члану 52 Закона о званичној статистици („Службени гласник РС“, бр. 104/2009).

Роковник основних фаза спровођења истраживања   
*(укључујући публиковање података)*

Рок да извештајна јединица достави попуњен упитник ИНД-1 надлежном статистичком органу је 08. у месецу за претходни месец. Рок да извештајна јединица достави попуњен упитник ИНД-1 на бази узорка Одсеку за статистику индустрије је 18. у месецу за претходни месец.

Републички завод за статистику објављује податке о индустријској производњи последњег радног дана у месецу и ти подаци односе се на претходни месец.

ИНСТРУМЕНТИ ИСТРАЖИВАЊА

Упутство за попуњавање упитника ИНД-1

Извештајне јединице треба да прикажу **укупну производњу** која је достигла такав степен израде да се може представити Номенклатуром индустријских производа (НИП). Производе треба приказати у свим јединицама мере које су предвиђене Номенклатуром, и то у целим бројевима (без децимала). Уколико извештајна јединица има **услужну производњу,** односно ради са сировинама и за рачун наручиоца, онда такву производњу треба да прикаже у посебном реду, са одговарајућом шифром, називом, свим јединицама мере из Номенклатуре и посебном напоменом да је реч о услужној производњи.

**Залихе** готових производа односе се на стање последњег дана у извештајном месецу.

Под **продајом** производа треба приказати количине производа које се испоручују ван извештајне јединице и за које је испостављена фактура.

Уколико у току године имате **исправке података** које сте нам претходних месеци већ доставили, молимо вас да нас о томе **писмено обавестите** како бисмо извршили исправку ваших података.

(упитник је доступан на веб сајту Републичког завода за статистику <http://www.stat.gov.rs/istrazivanja/methodology-and-documents/?a=06&s=0602>).

Списак номенклатура и класификација које се користе у истраживању   
*(са обавештењем где се могу пронаћи)*

Класификација делатности КД (2010), „Службени гласник РС“, бр. 54/2010.

Номенклатура индустријских производа за Месечно истраживање индустрије, Методологије и стандарди, свеска бр. 65, 2016. год. , Републички завод за статистику.

Главне индустријске групације према економској намени.

(Класификација делатности КД [2010] и номенклатура индустријских производа за Месечно истраживање индустрије су доступне на веб сајту Републичког завода за статистику [http://publikacije.stat.](http://publikacije.stat.gov.rs/G2016/Pdf/G20167065.pdf)[gov.rs/G201](http://publikacije.stat.gov.rs/G2016/Pdf/G20167065.pdf)[6/Pdf/G20167065.pdf](http://publikacije.stat.gov.rs/G2016/Pdf/G20167065.pdf) )

Списак публикација у којима се објављују методологија и резултати истраживања *(у штампаном облику и/или у оквиру интернет презентације)*

Подаци о индустријској производњи објављују се месечно, у следећим публикацијама: „Индекси индустријске производње“, „Индекси залиха готових производа у индустрији“, и „Месечни статистички билтен“.

Подаци се објављују квартално, у публикацији „Трендови“.

Подаци се објављују годишње, у следећим публикацијама: „Индустријска производња по производима из Месечног истраживања индустрије“и „Статистички годишњак Србије“.

База статистике индустрије <http://www.stat.gov.rs/sr-Cyrl/>

Методолошки материјал: „Индекс физичког обима индустријске производње“ (Методологије и стандарди, свеска бр. 10, 2005. год.).

(публикације су доступне на веб сајту Републичког завода за статистику [www.](http://www.stat.gov.rs/)[st](http://www.stat.gov.rs/)[at.gov.rs](http://www.stat.gov.rs/))

Контакт особа – Милан Булатовић, локал 325